钦定古今图书集成/明伦汇编/氏族典/第038卷 > 《廖用贤尚友录》 > 江灌
## 钦定古今图书集成/明伦汇编/氏族典/第038卷 > 《廖用贤尚友录》 > 江灌

按《晋书江逌传》：“逌从弟灌，字道群，少知名，才识亚于
逌。州辟主簿，举秀才，为治中，转别驾，历司徒属、北中
郎长史，领晋陵太守。简文帝引为抚军从事中郎，后
迁吏部郎。时谢奕为尚书，铨叙不允，灌每执正不从，
奕托以他事免之，受黜无怨色。顷之，简文帝又以为
抚军司马，甚相宾礼，迁御史中丞，转吴兴太守。灌性”
方正，视权贵蔑如也，为大司马桓温所恶，欲中伤之。
征拜侍中，以在郡时公事有失，追免之。后为秘书监，
寻复解职。时温方执权，朝廷希旨，故灌积年不调。温
末年以为谘议参军，会温薨，迁尚书中护军，复出为
吴郡太守，加秩中二千石，未拜，卒。